50
1 KOT Ieowa manaman majanier o molipedo jappa jan ni tapin katipin lel ni a kiridi.
2 Linan en Kot tapida jan Jion.
3 Atail Kot kotido, o a jota kin kotin japaimokit. Kijiniai kelail kin tion mo a, o melimel laud kin mi impa.
4 A kotin molipe lan o jappa, pwen kapunala japwilim a aramaj akan!
5 Komail kapokon pena nai lelapok kan, me wiadar ar inau on ia ni anjau en mairon!
6 Nanlan pan kajaleda a pun; pwe Kot kin kotin kadeikada.
7 Komail nai aramaj akan ron, I pan padaki on komail. Ijrael, I pan kaparoki on komail: Nai Kot, om Kot.
8 I jota pan kaloke uk pweki om mairon, pwe om mairon ijij kin wiaui on ia anjau karoj.
9 Ari jo, I jota pan ale jan komail kau ol de kut o jip ol jan nan im omail.
10 Pwe man en nan wei karoj me ai o pil man akan, me mimi pon nana kid pak toto.
11 I aja manpir en nana karoj o jon en man karoj, me mi nan jap, kin mi re i.
12 Ma I men manadar, I jota pan indan uk, pwe jappa me ai o audepa karoj.
13 Da, koe lamelame, me I kin inon ion uduk en kau ol, de I men nim ntan kut ol?
14 Maironki danke on Kot o kapunalan me Lapalap o om inau.
15 Likwir don ia ni om injenjued, I ap pan dore uk ala, a koe pan kapina ia.
16 A Kot kotin majani on me japun o: Da me koe kaparok duen ai kujoned akan, o lokaia kida au om duen ai inau,
17 Pwe koe kin tateki tiak pun o mamaleki ai kujoned akan?
18 Ma koe pan kilan lipirap amen, koe kin ian i, o koe kin waroki on me kamal akan.
19 Au om kin lokaia kiwei me jued o lo om me likam.
20 Koe kin wonon o lokaia likam duen ri om; o nain in om putak koe kin karaune mal.
21 Koe wiada mepukat, a nai kin nenenla; koe ap kiki on, me nai dueta koe. A I pan kapun on uk o kajaleda mon maj om.
22 Komail me mamaleki Kot, en aja, I pan kajor komail la o jota jauaj pamail pan mia.
23 Me kin maironki danke, kin kapina ia; o i al o, me I pan kajale on i duen maur en Kot.