11
1 KADEKADEO Iejuj lao kaimwijokela a majan on japwilim a tounpadak ekriamen, ap kotila jan waja o, pwen kaukawewe o padapadak nan ar kanim akan. 2 A Ioaneij lan roner nan imaten wiawian Krijtuj, ap poronela a tounpadak kai. 3 Kalelapok re a: Ir me pan kotido, de jen auiaui amen? 4 Iejuj kotin japen majani on irail: Komail kowei kaireki Ioanej, me komail ron o kilan: 5 Me majkun akan kin kilan waja, o me danidan kan kin alu, o me tuketuk kan kin makeladar, o me jalonepon kan kin ron waja, o me melar akan kin maureda, o ronamau kin loloki on me jamama kan. 6 O meid pai, me jota pan makar kin ia. 7 Mepukat lao kokola, Iejuj ap kotin tapiadar mamajani on pokon o duen Ioanej: Da me komail koieila en kilan nan jap tan? Alek pot, me kin duedualokki an? 8 De da me komail koieila en kilan? Aramaj amen nan likau muterok? Kilan, me kin likau kida likau muterok, kin mi nan im en nanmarki kan. 9 De da me komail koieila en kilan? Jaukop amen? Ei I indai on komail a laude jan jaukop amen. 10 Pwe iei i, me intinidier: Kilan I kadarala mo ’mui ai men kadar, me pan koko al mo ’mui. 11 Melel I indai on komail, jota me ipwidi jan ren li akan, me laude jan Ioanej jaunpaptaij. Ari jo, me tikitik nan wein nanlan, iei me laude jan i. 12 A jan ni muein Ioanej jaunpaptaij kokodo lei met wein nanlan kokido eta manaman, ari me manaman akan kin koledi on irail. 13 Pwe jaukop karoj o kapun kokopadar lao lei Ioanej. 14 O ma komail men duki on, nan iei Eliaj, me pan kodo. 15 Me jalon a mia, men ron, i en ron! 16 A da me I en karajai on di wet? A raj on jeri kan, me kin momod nan wajan net akan o likelikwir on kij arail, 17 Indada: Kit kajan on komail, a komail, jota kakalek; kit kauleki on komail kaul en mamauk, a komail jota janejan. 18 Pwe Ioanej pwarado, ap jota kan o nim, a re kin inda: Nan tewil kin ti poa. 19 Nain aramaj pwarado, manamana o nim, a re kin inda: Kilan, me kaped en mana o kamom jakau, kompoke pan jaunopwei o me dipan akan, a lolekon o kin diarok kida na jeri ko. 20 A kotin tapiada kidaueda kanim akan, me a wiai oner manaman to to, aki re jota kalula: 21 Juedi on uk Korajin! Juedi ON uk Petjaida! Pwe ma manaman akan, me wiaui on uk er, wiauier on Tiruj o Jidon, nan melel re pan pitipit kalula nan tuk en likau o nan paj. 22 A I indai on komail, a pan monai on Tiruj o Jidon ni ran en kadeik jan komail. 23 A koe Kapernaum, me paidar lel nanlan, pan pijikindi nun pweleko; pwe ma manaman akan, me wiaui on uk er, wiauier on Jodom, nan a pan mimieta lau lel ran wet. 24 A I indai on komail, a pan monai on jap en Jodom ni ran mi kadeik jan koe. 25 Ni anjau ota Iejuj kotin tapiadar majani: I kapina komui Jam, Kaun pan lan o jappa, me komui okila mepukat jan me lolekon o koiok kan, ap kajale on jeri pwelel akan. 26 Ei Jam ai, pwe iduen me komui kupukupura. 27 Meakaroj muei on ia er jan ren Jam ai, o jota amen, me aja japwilim a Ol, pwe Jam eta, o jota amen, me aja Jam, pwe japwilim a Ol eta, o me japwilim a Ol pan kajale on. 28 Komail karoj, me panadar o toutoular kodo re i I pan kamolielei komail la. 29 Ale on komail ai iok, o padakki jan ia; pwe Nai me opampap o karakarak melel, komail ari pan diarada kamol pan nen omail. 30 Pwe ai iok me manai, o katoutou pai me marara.