20
1 KADEKADEO eu ran ni a kotin kawewe on aramaj akan nan im en kaudok o, o padaki ronamau, jamero lapalap, o jaunkawewe, ianaki jaumaj akan ap ko don i. 2 Potoan on i indada: Majani on kit, manaman en ij, me komui wiaki mepukat? De ij me ki on komui manaman wet? 3 A kotin japen majani on irail: I pil pan kalelapok meakot re omail, komail en japen ia! 4 En Ioanej a paptaij men nanlan, de me ren aramaj? 5 Irail ap lamelame nan pun arail indada: Ma kitail pan inda, men nanlan, a pan majani on kitail: Da me komail jo pojonki i? 6 A ma kitail inda, me ren aramaj, aramaj karoj ap pan kate kit, pwe re kin wia jaukopki Ioanej. 7 Irail ari japen, me re jaja, waja me a kojan ia. 8 Iejuj ap kotin majani on irail: Ari, I pil jota pan indai on komail, manaman en ij, me I wiaki mepukat. 9 A ap kotin tapiada majani on pokon o karajeraj wet: Aramaj amen padukedier mat en wain eu, ap liki on jaumat akai, o kokola nan wai anjau warai. 10 A lao anjau, a kadaralan jaumat akan ladu men, pwe ren ki on kijan wan wain. A jaumat akan woki i, o kadarala i kaip. 11 A murin met a pil kadarala amen ladu, a re pil woki i, o wia juedi on, o kadarala i kaip. 12 A murin met a kadarala kajilimen. A re pil kame i o jiken wei jan. 13 Monjap en mat en wain o ap majani: Da me i en wiada? I pan kadarala nai ol kompok, ele re pan majak, ni ar pan kilan i. 14 A jaumat akan lao kilaner i, rap lamelame nan pun ar indada: Iei i, me pan ale jojo, kitail pan kamela, pwen id aneki a jojo. 15 Irail lao kajapoka jan i nan matuel o, ap kamela i. Da me monjap en mat en wain pan wiai on irail? 16 A pan kodo kamela jaumat pukat, ap liki on akai a mat en wain. Irail lao roner mepukat, rap indada: O mepukat jota pan wiaui! 17 A kotin jaupei won irail ap kotin majani: Iaduen wewe en intin wet: Takai o, me jauje kajapokela, id wiala takai en pukakaim? 18 Meamen, me pupedi pon takai wet pan ola. A me a pupedi on poa, a pan kapitaka pajan i. 19 I dokan o jaunkawewe o jamero lapalap akan raparapaki en jaikidi i. A re majak aramaj akan, pwe re muilikiada, me a karajeraj kin irail. 20 Irail ari majamajan i o kadarala liparok kai, me pan wia kin pein irail aramaj pun, pwe ren jaikikidi i a majan akan ap panalan jaunkapun o manaman en kopina. 21 Irail ari kalelapok re a potoan on: Jaunpadak, kit potoan aja, me ar majan o padak kan me pun, o re jota kotin kupuroki janjal en aramaj. Pwe re kin kotin kaukaweweda melel duen al en Kot. 22 Me pun kit en nopwei on nanmarki, de jo? 23 A i kotin mani ar widin, ap majani on ir: Da me komail kajonejon kin ia? 24 Kajale don ia denar eu! Mom en ij o intin wet? Re japen potoan on: En nanmarki. 25 A i kotin majani on irail: Ari komail ki on nanmarki, me nain nanmarki, o on Kot, me japwilim en Kot! 26 Irail ari jota kak jaikikidi I a majan akan mon pokon o. Irail puriamuiki me a kotin japen, o nenenlata. 27 Jadujar akai, me kin inda, me dene melar akan jolar pan maureda, ap kai don i kalelapok re a, 28 Potoan on: Jaunpadak, Mojej intinie don kit, ma ri ol en amen pan mela, me a paud li dapwan men, ri a ol ap pan paudekida i, pwen kaipwi on ri a ol na jeri kai. 29 Ari, pwin pirien, ol ijimen mia, men maj paudeki li amen, ap mela, a jota na jeri ko. 30 A kariamen paude kida li o ap mela a jota na jeri ko. 31 A kajilimen paude kida i, iduen ir ijimen karoj, re mela, ap jota nairail jeri ko. 32 A ikmuri li o pil mela. 33 Ari, ni en me melar akan ar iajada, a pan en ij a paud? pwe ir ijimen karoj paude kida i. 34 Iejuj kotin majani on irail: Jeri en jappa et kin papaud o kapapaud. 35 A me war on ale eu jap o konodi maureda jan ren me melar akan, re jota kin papaud de kapapaud. 36 Pwe re pil jolar kak mela. Pwe re paroki on tounlan kan, o re jeri en Kot akan, pwe re jeri en kamaur. 37 A duen en me melar akan ar pan maureda, Mojej pil kadededa, ni a udial tuka o, ni a kaadaneki Kaun o: Kot en Apraam, o Kot en Ijaak, o Kot en Iakop. 38 Pwe Kot kaidin Kot en me melar akan, a en me maur akan, pwe karoj memaur on i. 39 A Jaunkawewe kai japen indada: Jaunpadak, ar majan me pun. 40 Irail ap jolar kak peidok re a okotme, 41 I ari kotin majani on irail: Iaduen ar indinda, me Krijtuj nain Dawid? 42 A pein Dawid katitiki nan puk en Pjalm: Kaun o kotin majani on ai Kaun: Mondi on ni pali maun i. 43 Lao I pan wia kida om imwintiti utepan na om. 44 Dawid ari wia kin i a Kaun, a iaduen a pan kak na ol? 45 A ni aramaj karoj ronadar, a kotin majani on japwilim a tounpadak kan: 46 Kalaka jaunkawewe kan, me kin mauki momait jili nan likau reirei o mauki, aramaj en ranamau on irail nan waja en netinet akan, o men mondi leppantam nan jinakoke kan o ni tapin tepel. 47 Me kin nopur im en li odi kan, liajojki kapakap reirei, mepukat pan panalan kadeik apwal.