11
1 Ol amen jomaudar ad a Lajaruj, men Petanien, kanim en Maria o ri a li Marta. 2 Iei Maria, me keieki potik Kaun o, o limwieki a pwilipeipei aluwilu a, me ri a ol Lajaruj jomaudar. 3 Ri a li ko ari kadar won i kaireki won i: Main, kotin mani, me re pok on me jomaudar. 4 Iejuj lao mani, ap kotin majani: Kaidik jomau en mela eu met, a pweki linan en Kot, pwe Nain Kot en kalinana kila. 5 Iejuj kotin kupura Marta, o ri a li, o Lajaruj. 6 A lao kotin manier, me a jomaudar, i ari kotikoteta waja o pon ria pon. 7 Ap kotin majani on japwilim a tounpadak kan: Kitail pan purelan Iudaa. 8 Japwilim a tounpadak kan potoan on i: Rapi, Juj oko apton men kajuk ir, a re pan kotin purelan ia? 9 Iejuj kotin majani: Jo auer eijokriau ni ran eu? Meamen alialu ni ran, jota pan dipikelekel, aki a ninar marain en jappa. 10 A meamen alialu ni pon, a pan dipikelekel, aki marain jota mi re a. 11 A kotin kajoiada mepukat, ap majani on irail: Kompoke patail Lajaruj mairelar, a I kokolan kapirida i. 12 A japwilim a tounpadak kan indan i: Main, ma a mairelar, a pan maureda. 13 Ari, Iejuj kotin majanieda duen a melar, a irail kiki on, me a majanieda duen a mair en kamol. 14 Iejuj ap janjal majani on irail: Lajaruj melar, 15 A I peren kida, me I jota mi waja o pweki komail, pwe komail en pojonla. Ari, kitail en koko wei re a! 16 Tomaj, me pil ad a Didimuj, ap indai on warok tei kan: Kitail en pil kokola, pwen ian i mela. 17 Iejuj lao kotido, ap kotin diarada, me a mi nan joujou pon pa pon. 18 Petanien me koren ion Ierujalem impan mail riau. 19 A Juj oko me toto ko don Marta o Maria, pwen kamait ira la pweki ri ara ol o. 20 Marta lao ronadar, me Iejuj kotido, ap koieila tu on i. A Maria momod nan im o. 21 Marta ap potoan on Iejuj: Main, ma re kotikot met, ri ai ol jota pan mela. 22 Ari jo, i aja meakot re pan kotin poeki ren Kot, Kot pan kotiki on ir. 23 Iejuj kotin majani on i: Ri om ol pan maureda. 24 Marta potoan on i: I aja, me a pan maureda ni iaj en ni ran nik o. 25 Iejuj kotin majani on i: Nai kamaur o maur, me pojon ia, pan memaureta pil murin a mela. 26 A meamen me maur o pojon ia, jota pan mela kokolata; koe kamelele mepukat? 27 A potoan on i: Ei Main, i pojon, me ir me Krijtuj Japwilim en Kot, me udan pwara don jappa. 28 A lao indada met, ap koieila ren Maria ri a li, moninki on i: Jaunpadak kotidor kainoma uk. 29 A lao ronadar, ap uda, madan wei re a, 30 A Iejuj jaikenta lel on kanim o, pwe a kotikoteta waja Marta tu on i ia. 31 Juj oko, me mi re a nan im o, pwen kamait i ala, lao kilanada, me Maria madan uda tan wei, rap idauenla i, indinda: A pan ko on ni joujou, pwen janejan ia. 32 Maria lao lel waja o, o kilan i, ap poridi on ni aluwilu a indan i: Main, ma re kotikot met, ri ai ol jota pan mela. 33 Iejuj lao majani i janejan, o Juj oko, me ian i kokodo pil janejan, ap kupurola, 34 Majani: Komail pwilikdi ia i? Irail potoan on i: Main, kotido majani. 35 Iejuj kotin tontonir. 36 Juj oko ap inda: Kilan duen a pok on i! 37 A akai ir me indada: A jo kak pan men et me kapad pajan maj en me majkun o, me ol men et ender mela? 38 Iejuj pil kupurola koti don joujou o. A por o ulon nan kijin dol o takai eu mi poa. 39 Iejuj kotin majani: Katapure wei takai en! A Marta, en me melar ri a li, indada: Main, a matalar, pwe a mi met pon pa pon. 40 Iejuj kotin majani on i: I jo indai on uk, ma koe pojon, koe pan kilanada linan en Kot. 41 Irail ap katapure jan takai o. A Iejuj kotin majanda majani: Jam, I danke komui, me komui mani ia er. 42 A i aja, me komui kin mani ia anjau karoj, a pweki pokon o, me u jili, I indaki mepukat, pwe irail en pojon, me komui, me kadar ia do. 43 A lao kotin majani met, ap kapitie laudeta majani: Lajaruj, koieido! 44 A me melar o ap pedoido, likau en joujou kidim pena na o pa kan, o maj a me pirapinki pena lim en puto. A Iejuj kotin majani on irail: Lapwada kapitila i! 45 Men Juj toto, me ko don Maria, o kilaner, me Iejuj kotin wiadar, pojonla i. 46 A akai ir kowei ren Parijiir oko, kaire kin irail me Iejuj kotin wiadar. 47 Jamero lapalap o Parijiir akan ap pokon pena kapun indada: Da me kitail en wiada? Pwe aramaj men et kin wia kilel toto. 48 Ma kitail jota pan mokidi on i, karoj pan pojonla i, o men Rom pan kodo, ki jan kitail wei o atail kainok. 49 A amen irail ad a Kaipaj, me jamoro lapalap ni par o, indan irail: Komail meid jo lokekon. 50 O jota lamelame, mea mau on komail, aramah ta men en kam kila aramaj akan, pwe kainok pokon ender lokidokila. 51 A kaidik jan pein I, me a katitiki met, o i me jamero lapalap ni par o, I ari kopada, me Iejuj pan kamataki kainok o. 52 A kaidik kainok eta, pwe a pil pan kapokon pene jeri en Koht akan, me muei pajan nin jap akan. 53 Jan ni ran o irail raparapaki en kamatala i. 54 Iejuj ap jolar kotikot jili janjal ren Juj ako, pwe a kotilan eu jap impan jap tan ni kanim eu ad a Epren, o kotikot ia ian japwilim a tounpadak kan. 55 A paja en Juj oko me korendor, o me toto koeie jan nan jap karoj, kodalan Ierujalem mon paja, pwen kamaui pein irail. 56 Irail ari raparapaki Iejuj idedok nan pun arail, ni ar pokopokon nan im en kaudok: DA me komail lamelame, a jota pan ko don kamadip o? 57 A jamero lapalap o Parijar akan wiadar kujoned eu, meakmen me aja waja a kot ia, I en kajaleda, pwe ren jaikidi i.