9
1 IEJUJ lao kotin daulul, ap majani aramaj amen me majkun jan a ipwidi. 2 Japwilim a tounpadak kan ap idok re a potoan on: Rapi, ij me wiadar dip, i de jam a in a, pweki a ipwidi majkun? 3 Iejuj kotin japen: Kaidik i me wiadar dip, pil kaidik in a de jam a, a pwe en Kot a wiawia kan en kajanjal kida i. 4 I en kapwaiada wiawia kan en me kadar ia do arain anjaun ran, pwe pon pan kodo, i anjau jolar amen kak dodok. 5 Arain ai mi jappa, nai marain en jappa. 6 A lao kotin majanier met, ap likidi nani pwel, wiakida pwel madak irijki maj a. 7 Majani on i: Kolan pil en Jiloa (iet wewe: Pakadarado), opinok ia! I ari kola opinok, ap puredo kilanada waja. 8 A men imp a kan, o me ian kilanadar, me a men poekipoek amen maj o, rap indada: Kaidik i, me wonon poekipoeki? 9 Akai me inda: I met; a akai me inda: Likamata i, a pein i indada: Nai i. 10 Irail ari indan i: Iaduen por en maj om akan a kapad pajan? 11 A japen indada: Aramaj amen me adaneki Iejuj, me wiadar pwel madak, irijki maj ai, majani on ia: Kolan pil en Jiloa, opinok ia! I ari kola opinok, ap kilanada waja. 12 Irail ap idok re a: Ia i? A japen: I jaja. 13 Irail ap kalualan ren Parijar akan me majkun maj. 14 Ari, ni ran en japat, me Iejuj kotin wiadar pwel, kapad pajan por en maj a kan. 15 Parijar akan pil idok duen me a kilan kida waja. A japen irail: A ki on pwel ni por en maj ai, i ap opinok, nai ari kilanada waja. 16 Parijar kai ap inda: Aramaj men et kaidik men ren Kot, aki a jota apwali ran en japat. Akai indada: Daduen, aramaj dipan amen kak wia kilel pukat? Irail ari liak toror pajan. 17 Irail pil kalelapok ren me majkun o: Da me koe lamelame duen i? Pwe a kapad pajan maj Om? A japen: Jaukop amen i. 18 Men Juj oko ap jota kamelele, me a ipwiki wei majkun, ap kilanada waja. Irail lao ekeredo jam o in en me kilanada waja. 19 Irail idok re ’ra: Nouma ol men et, me komail indinda, me a ipwiki wei majkun? Iaduen a narada waja anjau wet? 20 Jam a in a japen ir indada: Je aja, me nait ol et, me ipwiki wei majkun. 21 A je jaja duen a narada waja o me kapad pajan por en maj a. A malar, kainoma re a, a pan pein jakaraki i. 22 Jam o in a inda mepukat, pweki ar majak Juj oko. Pwe Juj oko inauki pena, ma meamen pan kadede me i Krijtuj a pan lokidokila jan nan jinakoke. 23 I me jam o in a indada kida: A malar, kainoma re a. 24 Irail ap eker aramaj majkun kariapak indai on i: Wauneki Kot, je aja, me aramaj men et me dipan amen, 25 A japen ir indada: I jaja, ma i me dipan amen de jo. I eta me i aja, me nai me majkun maj o, i ap potoan naradar waja. 26 Irail ap pil idok re a: Da me a wiai on uk? Iaduen a kapad pajan maj om? 27 A japen irail: I indai on komail er, a komail jota ron? Da me komail pil men ronki? Komail pil pan a tounpadak ala? 28 Irail kaurureki indada: A tounpadak amen koe, a kit tounpadak en Mojej akan. 29 Kit aja, me Kot majani on Mojej. A lap o je jaja, waja a ko jan ia. 30 Aramaj o japen indan irail: Meid kapuriamui! I me kapad pajan maj ai kat, a komail jaja, waja a koti jan ia. 31 Kitail aja, me Kot jota kin mani me dipan akan. A meamen, me ian Kot, o dadaurata kupur a, iei me a kin kotin mani, 32 Jan maj kokodo jota me ronadar, me meamen kapad pajan maj en me ipwiki wei majkun. 33 Ma men et jota me ren Kot, a jota pan kak wia meakot. 34 Irail japen indan i: Koe me ipwiki wei dip akan a koe ap padaki on kit? Irail ari kajela i. 35 Iejuj lao kotin manidar, me re kajela i, a lao majani i, ap kotin majani on i: Koe kin pojon Nain Kot? 36 A japen potoan on: Main, ij i pwe i en pojon i? 37 Iejuj kotin majani on i: Koe me kilan i. A iet i, me kajokajoi on uk. 38 A japen i: Main, i pojonlar, i ari kaudok on i. 39 Iejuj kotin majani: I kodon kadeik nan jappa et, pwe me jo kilan waja, en kilanada, a me kilan waja, en majkunla. 40 A Parijar akan, me mi re a, ronadar a majan pukat, re ap peidok re a: Da, kit me pil majkun? 41 Iejuj kotin majani on irail: Ma komail majkun, jota pan dip omail. A komail indada: Je kilekilan waja, iei me omail dip pan mimietaki.