EN PAULUJ A KIJIN LIKAU ON
PILEMON.
1
1 PAULUJ jalidi en Krijtuj Iejuj amen, o ri atail Timoteuj on Pilemon kompoke pat o at warok ni dodok kan. 2 O ri atail li Apia, o jauaj pat Arkipuj, o momodijou, me mi nan tanpaj omui; 3 Mak o popol jan ren Kot jam atail o atail Kaun Iejuj Krijtuj en mi re omui! 4 I kin danke ai Kot ni ai kapakap kin komui anjau karoj. 5 Pwe i roner duen omui limpok o pojon on Kaun Iejuj o on jaraui kan karoj. 6 Pwe pojon o me mi retail en kakairida re omui, ni omui dedeki duen me mau kan karoj, me mi reatail jan ren Krijtuj. 7 Kit peren kidar o kamait kilar omui limpok, pwe monion en jaraui kan en kelail kilar komui, ri ai. 8 I me i aimaki ren Krijtuj kujoned eki on komui duen me pan wiaui. 9 Ari jo, pweki ai limpok on komui i men poeki ta re omui, pwe nai Pauluj likailapalar o jalidi en Krijtuj amen. 10 I poeki re omui nai jeri Onejimuj, me i wiadar ni ai jalidi. 11 Me jo katepa on komui maj o, a met a katepa on komui o nai. 12 I me i kapure on komui, komui ari apwali i, dueta pein monion i. 13 Pwe i mauki a en mimieta re i, pwen papa ia ni ai jaliekidi ronamau, wiliandi komui, 14 A i jota men wia meakot, me jota pwili jan kupur omui, pwe omui wia mau ender man jairen a jomanjairen. 15 Ele a tan jan re omui anjau kij, pwe komui en pur on naineki i kokolata. 16 Kaidin due ladu amen, a mau jan ladu amen, pwe due ri omui kompok amen; iduen re i, a re omui pan laud jan ni pali uduk a o ni pali en Kaun. 17 Ma komui akawarok kin ia, apwali i dueta pein nai. 18 A ma a wia japun on komui er, de pwaipwand on komui, i pan kapunala. 19 Met nai Pauluj intinkier pein pa i, i pan pwain, ari jo, i jo pan inda, me komui pwaipwand ki on ia pein komui. 20 Ei ri ai, i men paiekin komui ren Kaun o, kainjenemauda monion i ren Krijtuj. 21 I kaporoporeki om peik, ap intin won komui. A i aja, me komui pan wia laud jan, me inda. 22 I men, komui en kaonopada deu i, pwe i kaporoporeki, me i pan lapwadan komail ki omail kapakap. 23 En Epapraj, ai warok ni ai jalidi pan Krijtuj Iejuj, a ranamau won komui. 24 O Markuj, o Arijtarkuj, o Demaj, o Lukaj ai warok en dodok kan. 25 Mak en atail Kaun Iejuj Krijtuj kin ian nen omail! Amen.