91
1 ME kin momod pan lim en me lapalap, o me pan mimieta pan mot en me manaman o.
2 Iei me kin indan leowa: Ai paip, o ai kel, ai Kot, me i liki.
3 Pwe a pan kotin dore uk jan injar en jauninjar, o jan ni kilitop jued.
4 A pan kotin kadupal kin uk edi lim a, o koe pan moleilei pan lim a kan; a melel rajon kadauk o pere eu.
5 Koe jota pan majak kalom en ni pon, de kananan kajik katieu, me kin tan wei nin ran,
6 De kilitop, me kin wawai jili pon, de eu jon en kilitop me kin kaukawela nin jauaj.
7 Kid pan mela imp om, o nen ni pali maun om, ap jota pan lel on uk.
8 Koe pan kilanki maj om kan, o koe pan kilan duen a pan depuk on me doo jan Kot akan.
9 Pwe komui Main leowa, kapore pa i. Koe piladar me lapalap o, pwen om kel.
10 Jota me jued kot pan lel on uk, o jota kalokolok pan lel on im om.
11 Pwe a kotin kakaliki on japwilim a tounlan kan, en apapwali uk o jinjila uk nan al omui kan karoj.
12 Re pan wa kin uk ala lim ar akan, pwe na om ender dipikelekel nin takai eu.
13 Koe pan tiakedi laien o oter kai, laien pulepul o jerpent, me koe pan jok poa.
14 A kin peren kin ia, I ap pan jauaja i, a aja mar ai, I ap pan jinjila i.
15 A pan likwir don ia, I ap pan japen i, I pan ian i ni waja apwal, I pan kapitila i o kalinanada i.
16 I pan kamedi kin i maur warai, o I pan kajale on i ai jauaj.